

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinsko vijeće**

KLASA: 021-05/13-01/04

UR.BROJ: 2186/10-13-02

Vidovec, 15.07.2013.

**Z A P I S N I K**

**sa 02. sjednice Općinskog vijeća Općine Vidovec, održane dana 15. srpnja 2013. godine, ( ponedjeljak ) u prostorijama Općine Vidovec**

**Sjednica je započela u 20,00 sati.**

Predsjednik Općinskog vijeća Općine Vidovec Zdravko Pizek otvorio je 2. sjednicu Općinskog vijeća Općine Vidovec, pozdravio je sve članove Općinskog vijeća Općine Vidovec, općinskog načelnika Brunu Hranić, zamjenicu općinskog načelnika Dubravku Rog te ostale koji su prisutni 02. sjednici Općinskog vijeća Općine Vidovec.

**UTVRĐIVANJE KVORUMA ČLANOVA OPĆINSKOG VIJEĆA :**

Predsjednik Općinskog vijeća Zdravko Pizek utvrdio je da je sjednici prisutno 13 članova Općinskog vijeća Općine Vidovec od izabranih 15, te da kvorum postoji i može se nastaviti sa daljnjim tijekom sjednice Vijeća i sve donijete odluke biti će pravovaljane.

**PRISUTNI ČLANOVI OPĆINSKOG VIJEĆA** :

Martina Bistrović, Sanja Pomper, Ivica Papec, Ivan Kliček, Ivan Benček, Marijo Serini, Dubravko Zavrtnik, Hrvoje Hosni, Ivan Kušćar, Damir Hosni, Srećko Županić, Nikola Pozder

**SJEDNICI NISU PRISUSTVOVALI ČLANOVI OPĆINSKOG VIJEĆA** : Krunoslav Puček, Nadica Cafuk

**PREDSJEDATELJ** : Zdravko Pizek

**OSTALI PRISUTNI** :

Općinski načelnik Bruno Hranić, zamjenica općinskog načelnika Dubravka Rog, zamjenica pročelnice JUO Općine Mateja Novak.

**UTVRĐIVANJE PRIJEDLOGA DNEVNOG REDA ZA 02. SJEDNICU OPĆINSKOG VIJEĆA OPĆINE VIDOVEC**

Predsjednik Vijeća Zdravko Pizek pročitao je i predložio sljedeći :

**D N E V N I R E D**

1. Godišnji Izvještaj o izvršenju Proračuna Općine Vidovec za 2012. godinu,
2. Izvješće o izvršenju Programa gradnje objekata i uređaja komunalne infrastrukture na području općine Vidovec za 2012. godinu,
3. Izvješće o izvršenju Godišnjeg programa održavanja komunalne infrastrukture na području općine Vidovec za 2012. godinu,

1. Odluka o raspodjeli rezultata poslovanja Općine Vidovec za 2012. godinu,
2. Godišnji izvještaj o izvršenju Financijskog plana Dječjeg vrtića „Škrinjica“ za razdoblje od 01.01.2012. – 31.12.2012. godine,
3. Prijedlog Odluke o imenovanju članova Povjerenstva za procjenu šteta od elementarnih nepogoda na području općine Vidovec,
4. Informacija o sufinanciranju troškova najma sportske dvorane OŠ Tužno i školske zgrade OŠ Vidovec po modelu JPP-a i potpisivanju Aneksa Ugovoru,
5. Razno.

Prije nego se pristupilo glasovanju o predloženom dnevnom redu za 2. sjednicu Općinskog vijeća, predsjednik Vijeća Zdravko Pizek zamolio je članove Vijeća da iznesu, ukoliko ima primjedbe ili dopune na zapisnik sa o1. Izvanredne sjednice Vijeća.

Član Vijeća Nikola Pozder iznio je :

„Vezano uz imenovanje članova Komisije za Statutarno-pravna pitanja, navedeno je da je član Ivica Papec iz SDP-a, a zapravo je iz HDZ-a“.

Predsjednik Vijeća Zdravko Pizek iznio je :

„Radi se o pogrešci koju smo uvidjeli, ali su materijali za sjednicu već bili vani, tako da će se izvršiti ispravak u Odluci o osnivanju i izboru članova Komisije za statutarno-pravna pitanja, obzirom da nije bila namjerna greška pa Vas molim da uvažite ispriku“.

Član Vijeća Dubravko Zavrtnik iznio je :

„Pod točkom 5. Prijedlog Odluke o visini place općinskog načelnika i drugim pravima ostvarenih na osnovu radnog odnosa, ja sam predložio koeficijent 3,5, pa piše samo uz obrazloženje. Mislim da bi bilo bitno navesti da sam pod točkom 5. prijedlog za plaču načelnika općine Vidovec sa koeficijentom od 3.5 dao uz sljedeće argumente. Pošto je g. Bruno Hranić načelnik Općine Vidovec osvojio već drugi mandat (sveukupno četvrti) u kontinuitetu na direktnim izborima i to u prvom krugu, mišljenja sam da su takvi izborni rezultati potvrda kvalitetnog rada koji su birači prepoznali. Ulaskom u Odbor Regija kao član Odbora Regija, a ujedno i član Povjerenstva NAT pri europskoj uniji učinjeni su dodatni napori od strane g. Hranića u borbi za boljitak ovako malih Općina u RH koje on zastupa. Ovako predanim radom daje mi za pravo da konstatiram da će i mještani općine Vidovec imati puno kvalitetnije rješavanje svojih potreba koji su u ovako teškim vremenima izuzetno složeni i zahtjevni.

Predloženi koeficijent je u skladu sa pozitivnim zakonima RH o plaći načelnika i daleko je od dozvoljenog maksimuma“.

Predsjednik Vijeća Zdravko Pizek iznio je :

„Da sve što je gospodin Zavrtnik rekao rečeno je bilo na prethodnoj sjednici i može se tako evidentirati u zapisniku“.

U raspravi koja je uslijedila članovi Vijeća postavili su pitanja u vezi pojedinih točaka dnevnog reda sa 1. Izvanredne sjednice Vijeća.

U raspravi sudjelovali su članovi Vijeća : Dubravko Zavrtnik, Ivan Kuščar, Srećko Županić te načelnik Bruno Hranić i predsjednik Vijeća Zdravko Pizek koji su podnijeli odgovore na postavljena pitanja članova Vijeća.

Predsjednik Vijeća Zdravko Pizek upitao je članove Vijeća tko je za zapisnik sa izmjenama koje smo prihvatili te najprije stavio na glasovanje zapisnik sa konstituirajuće sjednice Općinskog vijeća Općine Vidovec.

Tko je za : 13 članova Vijeća

Tko je protiv : 0

Ima li suzdržanih : 0

**Predsjednik Vijeća Zdravko Pizek konstatirao je da je zapisnik sa konstituirajuće sjednice Vijeća usvojen jednoglasno, 13 glasova od prisutnih 13 članova Vijeća.**

Nakon toga, stavljen je na glasovanje i zapisnik sa 1. Izvanredne sjednice Vijeća.

Tko je za : 9 članova Vijeća

Tko je protiv : 0

Ima li suzdržanih : 4 članova Vijeća

**Predsjednik Vijeća Zdravko Pizek konstatirao je da je zapisnik sa 1. Izvanredne sjednice Vijeća usvojen većinom glasova, 9 glasova od ukupno 13 prisutnih članova Vijeća.**

Nakon usvojenih zapisnika, predsjednik Vijeća Zdravko Pizek upitao je članove Vijeća da li ima tko dopunu ili izmjenu na predloženi dnevni red.

Dopune nije bilo pa je predsjednik Vijeća Zdravko Pizek stavio prijedlog dnevnog reda na glasovanje.

Tko je za : 13 članova Vijeća

Tko je protiv : 0

Ima li suzdržanih : 0

**Predsjednik Vijeća Zdravko Pizek konstatirao je da je dnevni red za 2. sjednicu Vijeća usvojen jednoglasno, 13 glasova od 13 prisutnih članova Vijeća.**

**Točka 1.**

**Godišnji Izvještaj o izvršenju Proračuna**

**Općine Vidovec za 2012. Godinu**

Načelnik Bruno Hranić podnio je obrazloženje Godišnjeg Izvještaja o izvršenju Proračuna Općine Vidovec za 2012. godinu u kojem stoji :

„Svi ste zaprimili Godišnji izvještaj o izvršenju Proračuna Općine Vidovec za 2012. godinu u pismenom obliku, uz obrazloženje, dobili ste dvije Razine 4. i 6., inače zakonski je samo 4. Razina obvezna, ali ste zaprimili dvije razine, obzirom da smo i do sada tako radili i zbog detaljnog i jasnijeg pregleda u 6. Razini tako da se može postaviti pitanje i dati što jasniji odgovor.

Prošle godine imali smo manje prihoda nego rashoda, što se odrazilo ne samo na Općinu Vidovec nego i na sve ostale općine i tu je sa 31.12. prikazani manjak od 1.845.309,11 kuna iz razloga jer je krajem 12 mjeseca stigao račun od Ceste u iznosu od 777 tis. kuna i koji se morao uračunati u ukupni dug s obzirom da smo tek u 2013. godini dobili jedan dio, a jedan dio sredstava očekujemo od Ministarstva za program EIB-II.

Prema dosadašnjem radu i dogovoru sa članovima Vijeća, na svakoj sjednici se podnosilo stanje na računu, pa s današnjim danom stanje na računu iznosi 112.028,00 kuna i trenutni minus s današnjim danom iznosi 1.399 tis. kuna, ali ako oduzmemo ovih 112.028 tis. kuna koje imamo za podmirenje minusa koji iznosi 1.284 tis. kuna uz to da preostaje još provesti ovih dana sa Županijom kompenzaciju, obzirom da nam je dodijeljeno 160.000,00 kuna od državnih sredstava, minus iznosi 1.124,765 kuna.

Također, za izbore smo kompletno sve isfinancirali, Županija nam nije prebacila sredstva nego će se napraviti kompenzacija, ali je dobro da su i Županija i Vlada preuzeli 50% naših obaveza prema JPP-u i školski prijevoz i vjerujemo da će se do kraja 2014. godine uspjeti uspostaviti neka ravnoteža između prihoda i rashoda, prvenstveno za ono što planiramo, uz financiranje svih obaveza koje smo preuzeli na sebe i prema udrugama, prijevozu i ostalome.

U usporedbi sa drugim općinama i gradovima, ne zbog pravdanja već radi same usporedbe, situacija je svugdje ista, posluje se nažalost s minusom, ali ako želimo da se radi, pogotovo ako imamo projekte kao što je izgradnja nogostupa u Krkancu sa ŽUC-om, sa njihovim učešće od 75%, mislim da je ipak bolje da pokušavamo balansirati sa tim minusom da se ipak nešto napravi, da ne propustimo sredstva.

S obzirom da dobivamo dvije osobe na stručno osposobljavanje, smatram da bi se trebala srediti kompletna evidencija obveznika komunalne naknade jer kad smo 98. godine uvodili, površine su se utvrđivale od oka tako da bi se trebalo na tome poraditi“.

U raspravi sudjelovali su članovi Vijeća : Ivan Kuščar, Dubravko Zavrtnik, Srećko Županić, predsjednik Vijeća Zdravko Pizek i načelnik Bruno Hranić

Nakon detaljnog obrazlaganja načelnika Brune Hranić i rasprave, predsjednik Vijeća Zdravko Pizek stavio je Godišnji izvještaj o Izvršenju Proračuna Općine Vidovec za 2012. godinu na glasovanje.

Tko je za : 9 članova Vijeća

Tko je protiv: 4 članova Vijeća

Ima li suzdržanih : 0

**Predsjednik Vijeća Zdravko Pizek konstatirao je da je Godišnji izvještaj o Izvršenju Proračuna Općine Vidovec za 2012. godinu usvojeni sa 9 glasova od 13 prisutnih članova Vijeća.**

**Točka 2.**

**Izvješće o izvršenju Programa gradnje objekata i uređaja komunalne infrastrukture na području općine Vidovec za 2012. godinu**

Općinski načelnik Bruno Hranić obrazložio je :

„Da Izvješće o izvršenju Programa gradnje objekata i uređaja komunalne infrastrukture koje su u pismenom obliku zaprimili svi članovi Vijeća vezano je uz Godišnji izvještaj Proračuna za 2012. godinu i ukoliko ima kakvog dodatnog pitanja može se pojasniti“ .

Predsjednik Vijeća Zdravko Pizek otvorio je raspravu. Rasprave nije bilo pa je Izvješće o izvršenju Programa gradnje objekata i uređaja komunalne infrastrukture na području općine Vidovec za 2012. godinu stavio na glasovanje.

Tko je za : 9 članova Vijeća

Tko je protiv: 0

Ima li suzdržanih : 4 članova Vijeća

**Predsjednik Vijeća Zdravko Pizek konstatirao je da je Izvješće o izvršenju Programa gradnje objekata i uređaja komunalne infrastrukture na području općine Vidovec za 2012. godinu usvojeno sa 9 glasova od 13 prisutnih članova Vijeća.**

**Točka 3.**

**Izvješće o izvršenju Godišnjeg programa održavanja komunalne infrastrukture na području općine Vidovec za 2012. godinu**

Načelnik Bruno Hranić u uvodnom izlaganju napomenuo je :

„Da je i ovo Izvješće o izvršenju Godišnjeg programa vezano uz izvršenje Proračuna za 2012. godinu, te da su članovi Vijeća također zaprimili materijale i mogu postavljati pitanja“.

U raspravi sudjelovali su članovi Vijeća : Damir Hosni, Ivan Kušćar, načelnik Bruno Hranić i zamjenica načelnika Dubravka Rog

Nakon rasprave, Izvješće o izvršenju Godišnjeg programa održavanja komunalne infrastrukture na području općine Vidovec za 2012. godinu, stavljeno je na glasovanje.

Tko je za : 9 članova Vijeća

Tko je protiv: 0

Ima li suzdržanih : 4 članova Vijeća

**Predsjednik Vijeća Zdravko Pizek konstatirao je da je Izvješće o izvršenju Godišnjeg programa održavanja komunalne infrastrukture na području općine Vidovec za 2012. godinu usvojeno sa 9 glasova od 13 prisutnih članova Vijeća**.

**Točka 4.**

**Odluka o raspodjeli rezultata poslovanja Općine Vidovec za 2012. godinu**

Načelnik Bruno Hranić iznio je :

„Četvrta točka vezana je uz prve tri točke i kroz ovu Odluku o raspodjeli rezultata poslovanja Općine Vidovec u 2012. godini predloženo je na koji način će se rasporediti višak prihoda odnosno da će se višak sredstava koristiti za podmirenje manjka. Ukoliko ima dodatnih pitanja može se pojasniti“.

U raspravi sudjelovali su članovi Vijeća : Ivan Kušćar i načelnik Bruno Hranić

Nakon rasprave pristupilo se glasovanju o prijedlogu Odluke o raspodjeli rezultata poslovanja Općine Vidovec u 2012. godinu

Tko je za : 9 članova Vijeća

Tko je protiv: 0

Ima li suzdržanih : 4 članova Vijeća

**Predsjednik Vijeća Zdravko Pizek konstatirao je da je Odluka o raspodjeli rezultata poslovanja Općine Vidovec u 2012. godinu usvojena sa 9 glasova od 13 prisutnih članova Vijeća.**

**Točka 5.**

**Godišnji izvještaj o izvršenju Financijskog plana Dječjeg vrtića „Škrinjica“**

**za razdoblje od 01.01.2012. – 31.12.2012. godine**

Općinski načelnik Bruno Hranić obrazložio je :

„Zaprimili ste Godišnji izvještaj o izvršenju Financijskog plana Dječjeg vrtića „Škrinjica“ za razdoblje od 01.01. do 31.12.2012. godine, većina Vas je novih vijećnika i neki znaju da se Dječji vrtić „Škrinjica“ većim dijelom financira iz općinskog proračuna, da pokrivamo maksimalno koliko možemo ekonomsku cijenu koja je jako niska i roditelji najmanje sufinanciraju vrtić u odnosu na druge vrtiće u cijeloj županiji. Uvjeti su bez obzira na staru zgradu dobri i uz maksimalan trud odgajatelja vrtića, koji se trude u ovom malom prostoru funkcionirati normalno, vrtić funkcionira normalno. Iako imamo preko 80-ero djece u vanjskim vrtićima, zbog malog kapaciteta u našem koje sufinanciramo sa 400,00 kuna smještaj, kod izrade rebalansa proračuna predlagat će se da se izvrši balans da se i tim roditeljima koji su sada stavljeni u neravnopravni položaj koji voze dijete u vanjske vrtiće, utvrdi prava ekonomska cijena i iznos sufinanciranja.

Stoga predlažem da se ovaj Godišnji izvještaj o izvršenju Financijskog plana Dječjeg vrtića „Škrinjica“ za razdoblje od 01.01.2012. – 31.12.2012. godine, kao takav prihvati“.

U raspravi sudjelovali su članovi Vijeća : Dubravko Zavrtnik, Srećko Županić i predsjednik Vijeća Zdravko Pizek

Nakon rasprave pristupilo se glasovanju o prijedlogu Godišnjeg izvještaja o izvršenju Financijskog plana Dječjeg vrtića „Škrinjica“ za razdoblje od 01.01.2012. – 31.12.2012. godine.

Tko je za : 9 članova Vijeća

Tko je protiv: 0

Ima li suzdržanih : 4 članova Vijeća

**Predsjednik Vijeća Zdravko Pizek konstatirao je da je Godišnji izvještaj o izvršenju Financijskog plana Dječjeg vrtića „Škrinjica“ za razdoblje od 01.01.2012. – 31.12.2012. godine usvojeni, sa 9 glasova od 13 prisutnih članova Vijeća.**

**Točka 6.**

**Prijedlog Odluke o imenovanju članova Povjerenstva za procjenu šteta od elementarnih nepogoda na području općine Vidovec**

Predsjednik Vijeća Zdravko Pizek ukratko je obrazložio :

„Da je predmet rasprave predloženi prijedlog Odluke o imenovanju članova Povjerenstva te upitao članove Vijeća da li ima neki drugi prijedlog za imenovanje članova Povjerenstva“.

Načelnik Bruno Hranić nadovezao se obrazloženjem :

„S obzirom da se radi o novom mandatu Općinskog vijeća pa i ovog Povjerenstva, gospođa Marija Cafuk predsjednica je Povjerenstva već niz godina, u tom poslu je i bavi se poljoprivredom tako da joj je već cijeli postupak poznati bilo da se radi o elementarnoj nepogodi koja bi se odnosila na sušu, poplavu ili tuču. Sa gospođom Cafuk obavili smo razgovor i izjasnila se da je i dalje voljna biti predsjednica Povjerenstva, a neke članove smo izmijenili jer neki nisu više bili u mogućnosti prihvatiti dužnost zbog privatnih razloga, a neki nisu dolazili pa su predloženi novi članovi. Stoga se predlaže sljedeći sastav Povjerenstva koji je predloženi ovom Odlukom.“

Predsjednik Vijeća Zdravko Pizek stavio je prijedlog Odluke o imenovanju članova Povjerenstva za procjenu šteta od elementarnih nepogoda na području općine Vidovec na glasovanje.

Tko je za : 13 članova Vijeća

Tko je protiv: 0

Ima li suzdržanih : 0

**Predsjednik Vijeća Zdravko Pizek konstatirao je da je Odluka o imenovanju članova Povjerenstva za procjenu šteta od elementarnih nepogoda na području općine Vidovec usvojena jednoglasno, 13 glasova od 13 prisutnih članova Vijeća.**

**Točka 7.**

**Informacija o sufinanciranju troškova najma sportske dvorane OŠ Tužno i školske zgrade OŠ Vidovec po modelu JPP-a i potpisivanju Aneksa Ugovoru**

Informaciju o sufinanciranju troškova najma sportske dvorane OŠ Tužno i školske zgrade OŠ Vidovec po modelu JPP-a i potpisivanju Aneksa Ugovoru podnio je načelnik Bruno Hranić te istaknuo:

„Po pozivu Županije Varaždinske potpisani je Aneks Ugovoru o sufinanciranju troškova najma sportske dvorane u prisustvu ministra Jovanovića kojim su smanjenje naše obaveze u sufinanciranju. Prema mojem ovlaštenju zamjenica načelnika Dubravka Rog potpisala je taj Ugovor s obzirom na moju odsutnost, te je ovo samo informacija obzirom da nam je prepolovljena godišnja obaveza i mjesečno umjesto 30 tis. kuna smanjeno je na nekih 15. tis. kuna mjesečno, na ime JPP-a“.

U raspravi sudjelovali su članovi Vijeća : Ivan Kuščar i predsjednik Vijeća Zdravko Pizek.

**Točka 8.**

**Razno.**

Pod točkom razno načelnik Bruno Hranić obavijestio je članove Vijeća da je obavio sastanak u Hrvatskom zavodu za zapošljavanje u vezi zapošljavanja osoba na javnim radovima. Obzirom da postoji mogućnost za zapošljavanjem na javnim radovima za još dvije osobe u sklopu ovih, jer sredstava ima i s obzirom da su i konkretno postavljena pitanje savjetnicima u HZZ-u od strane dvoje ljudi, predlažem da se zaposle još dva čovjeka od 01.09. i to Melnjak Stjepan iz Vidovca (hrvatski branitelj, nezaposleni, troje djece, jedno dijete bolesno, supruga nezaposlena) i Marin Stipan iz Papinca (bez radnog odnosa i teško zapošljiv), da im se omogući da barem u tih šest mjeseci primaju plaću. Obzirom da nam je svima poznata njihova financijska situacija, a uzevši u obzir i to da nam se obraćaju sa zamolbom za jednokratnom pomoć, smatram da će biti bolje na taj način im pripomoći“.

Predsjednik Vijeća Zdravko Pizek stavio je prijedlog načelnika Brune Hranić na glasovanje.

Tko je za : 13 članova Vijeća

Tko je protiv : 0

Ima li suzdržanih : 0

**Predsjednik Vijeća Zdravko Pizek konstatirao je da je prijedlog o zapošljavanju još dvoje ljudi na javnim radovima usvojeni jednoglasno, 13 glasova od 13 prisutnih članova Vijeća.**

Nadalje načelnik Bruno Hranić predložio je :

„Da se u mjesecu rujnu pokrene revizija pretvorbe Poljoprivredne zadruge Vidovec-Nedeljanec, da se državnom odvjetništvu uputi dopis odnosno prijava da se istraži da li su se vršile malverzacije s obzirom da su se rasprodale neke nekretnine na području naše općine od strane pojedinaca koji su gospodarili s time i koji su godinama ubirali najamninu za te nekretnine. Koliko za sada raspolažemo sa informacijom zapravo se radi o sedam osoba odnosno tri familije koje gospodare sa time i koje su ubirale najamninu. Obzirom da spor sudski traje petnaest i više godina uspjeli smo napokon opet pokrenuti spor i prvo ročište je bilo prije nekih mjesec dana.

Trenutno je u posjed ušla pekara Edi i imali su problema koji se tiču odnosa sa vlasnikom, ali će privremeno dobiti uporabnu dozvolu da krenu sa svojim poslom. Obzirom na rasprodaju nekretnina koje su još uvijek u vlasništvu Općine Vidovec, smatram i predlažem da je vrijeme da se pokrene revizija pretvorbe putem državnog odvjetništava. Predlažem da se putem odvjetništva uputi zahtjev za reviziju pretvorbe“.

Predsjednik Vijeća Zdravko Pizek upitao je članove Vijeća da li ima tko kakav drugi prijedlog ili se slažu sa prijedlogom načelnika Brune Hranić da se pokrene revizija pretvorbe PZ Vidovec-Nedeljanec.

Tko je za : 13 članova Vijeća

Tko je protiv :

Ima li suzdržanih :

**Drugih prijedloga nije bilo. Prijedlog načelnika usvojen je jednoglasno, 13 glasova od 13 prisutnih članova Vijeća.**

*Član Vijeća Dubravko Zavrtnik* postavio je pitanje u ime jednog žitelja naše Općine :

„Pitanje je vezano uz asfaltiranje nekih ulica koje su se asfaltirale van granica naše Općine“.

Načelnik Bruno Hranić zamolio je „da se iznese ime i prezime tog žitelja iz razloga jer su se takva pitanja spominjala u zadnjih pet anonimnih prijava policiji i državnom odvjetništvu gdje su se pisale laži„.

Član Vijeća Dubravko Zavrtnik iznio je kako je pitanje postavljeno od strane Stjepana Zavrtnik iz Cargovca.

U obrazloženju načelnika Brune Hranić stoji da će na pitanje odgovoriti članu Vijeća Dubravku Zavrtnik te da će se poduzeti pravni postupci da te osobe koje su pisale laži i neistine odgovaraju sukladno kaznenom zakonu.

Nadalje obratio se članu Vijeća Dubravku Zavrtnik i odgovorio na pitanje u kojem stoji :

„Da na području Grada Ivanca, prema dokumentaciji koju mi imamo i prema programu EIB-II, nismo asfaltirali ulice, sa asfaltiranjem se stalo na granici Grada Ivanca s kojim smo razgovarali i oni imaju nastavak tamo gdje smo mi stali ali nismo ušli u područje Grada Ivanca.

Najvjerojatnije se misli na to da se asfaltirala ulica kod vikendice bivšeg predsjednika Vijeća i da se vikendica nalazi na području Grada Ivanca, što nije istina i što je predočeno inspektorici Policijske uprave Varaždinske. Vikendica gospodina Grđana nalazi se na području općine Vidovec i to područje asfaltirano je 2007. godine u dužini 365 m, kada ja nisam bio načelnik, ali se tu ne nalazi samo njegova vikendica nego i vikendice drugih naših mještana.

Sva dokumentacija od natječaja do projekata postoji i predočena je i PU Varaždinskoj i državnom odvjetništvu i od pet prijava koje su podnijete prva je već odbačena tako da ne postoji nikakve osnove za podizanje kaznene prijave protiv ne samo što se tiče mene kao načelnika i Općine nego i kao mene i moje obitelji, a definitivno ću zatražiti određenu moralnu satisfakciju, jer ne samo ja nego i djelatnici Jedinstvenog upravnog odjela bili su izloženi strašnom pritisku od onoga što se sve pisalo“.

*Član Vijeća Damir Hosni predložio je :*

„Kao prvi prijedlog, predlažem da bi bilo dobro da se na nekim pozicijama malo označi prostor općine Vidovec da se nekima jasno dade do zna gdje je granica Općine i neki važniji putevi i kao drugi prijedlog, a s obzirom da su mjesni odbori već davno izgubili svoj legitimitet dakle prešao im je mandat, predlažem da se hitno raspišu izbori za mjesne odbore. Pošto vidim da je potreba u vidu savjetodavnog tijela načelniku i tijelima Općine, također predlažem da predsjednike Vijeća mjesnih odbora uzmete u svoj Savjet“.

Načelnik Bruno Hranić odgovorio je :

„Što se tiče mjesnih odbora slažem se da se raspišu izbori i predložit ću da se izbori raspišu sljedeće godine uz izbore za Europski parlament u 4. ili 5 mjesecu.

Što se tiče savjetovanja, dosad u svojem četverogodišnjem mandatu redovno sam kontaktirao i surađivao sa svim predsjednicima mjesnih odbora bez obzira što su neki bili raspušteni odlukom načelnice i bez obzira što formalno pravno nije postojao mjesni odbor. Stoga i predlažem da se sljedeće godine uz izbore za Europski parlament provedbu izbori za mjesne odbore. Što se tiče savjetodavnog tijela, prema novom zakonu savjetodavno tijelo više ne možemo osnovati, ali definitivno kod izrade proračuna i sličnih projekata svakako ćemo biti u kontaktu i održavati sastanke sa svim predsjednicima mjesnih odbora“.

Član Vijeća Srećko Županić zatražio je informaciju :

„Da li će se i kada nastaviti radovi na nogostupu u Krkancu obzirom da tu isto postoji potencijalna i velika opasnost“.

U odgovoru načelnika Brune Hranić stoji :

„Situacija je takva da smo mi zapravo dogovorili i potpisali ugovor za cijelu trasu i dio koji smo započeli će se i završiti, a s obzirom na financijsku situaciju na koju ne možemo utjecati i našu i u ŽUC-u koji je izvođač tih poslova, nastavak bi trebao krenuti na jesen“.

Time je iscrpljen dnevni red 2. sjednice Općinskog vijeća Općine Vidovec u 21 sati i 30 minuta.

Općinsko vijeće Općine Vidovec

Predsjednik

Zdravko Pizek

Zapisnik sastavila

Andreja Peharda